[{"text_idx": "#000000", "text": "Kadavroj en kargo \u2013 Gruz 200"}, {"text_idx": "#000001", "text": "La filmo estas peza. Morna, makabra kaj absurda. La sovetia socio en renversita binoklo, en s\u0302ercospegulo kiu ne ridigas, sed plorigas. Estas neniuj pozitivaj herooj en la filmo Gruz 200 de Aleksej Balabanov. Au\u0306 eventuale unu \u2013 malalta vjetnama gastlaboristo, kiu provas haltigi frenezan murdiston kaj seksperfortulon. La vjetnamo estas pafita. La seksperfortulo estas gardanto de la leg\u0302o."}, {"text_idx": "#000002", "text": "Gruz 200 signifas Kargo 200. Kodvorto por kadavroj, kiujn oni veturigas el la milito en Afganio al la elpensita, malpura kaj griza industria urbeto Leninsk, ie proksime al Leningrado. La urbo estas elpensita, sed la korpoj estas veraj. Estas jaro 1984. Andropov estas morta. C\u0302ernenko estas babilanta kadavro. Sovetio estas falsa socio de vivantaj mortintoj."}, {"text_idx": "#000003", "text": "La filmo komencig\u0302as idilie sur balkono, kie du fratoj sidas kaj trinkas bieron. La bieron ili ac\u0302etis lau\u0306 la sovetia maniero, en propra trilitra vitra ujo, kiun oni plenigis en la bierkiosko en la parko, se g\u0302uste tiun tagon hazarde estis biero."}, {"text_idx": "#000004", "text": "Unu el la fratoj estas profesoro pri scienca ateismo en la universitato de Leningrado. Li j\u0302us helpis sian nevinon esti akceptita kiel studento c\u0302e la universitato. Krome li kiel profesoro havas aliron al speciala butiko por la sovetia elito. Li prenis kun si du valizojn da mang\u0302aj\u0302oj el Leningrado, unu por sia patrino, unu por sia frato, kiu estas kolonelo de la sovetia armeo. La kolonelon premas la laboro, dau\u0306re venadas novaj aviadiloj kun korpoj en la kargo, kaj li devas ilin prizorgi."}, {"text_idx": "#000005", "text": "La profesoro pri ateismo, kun c\u0302apelo surkape, pluveturas per sia eta Zaporoj\u0302ec. Baldau\u0306 estos pli da korpoj, sed unue la klasika rusa c\u0302etabla diskuto pri la signifo de la vivo, ankau\u0306 tio en torda spegulo. La au\u0306tetac\u0302o de la profesoro mortas ie en senhoma periferio, proksime al suspektinda domo kie stranga viro kun sia vjetnama subulo kaj kunlaborema policano, kiu samtempe estas freneza murdisto, starigis kontrau\u0306leg\u0302an brandofabriketon. La vjetnamo riparas la au\u0306ton de la profesoro, dum la brandofabrikisto vers\u0302adas brandon en la profesoron por ekscii, c\u0302u Dio ekzistas."}, {"text_idx": "#000006", "text": "La profesoro faras sian kutiman prelegon pri tio, kial Dio ne povas ekzisti, dum la brandofabrikisto parolas pri moralo, konscienco, kaj kiel la komunistoj eksmodigis ambau\u0306. \u201dSe ne estas Dio, c\u0302io estas permesita\u201d, diras la brandofabrikisto. Kiel c\u0302e Dostojevskij, nur male. Nun pri moralo parolas la ekstersocia ribelulo, dum la piliero de la socio, la bona profesoro, membro de la partio, kun luksaj kolbasoj el ekskluziva vendejo, en la praktiko subtenas la konkludon, ke moralo kaj konscienco estas nur eksmodaj instinktoj."}, {"text_idx": "#000007", "text": "Pli malfrue la brandofabrikisto estas mortkondamnita pro murdo pri kiu li ne kulpas. La profesoro kun la c\u0302apelo eble povus lin savi, se li atestus en la kortumo, sed li ne volas enmiksig\u0302i, tio ne bone aspektus, kaj c\u0302iukaze li ne havas tempon."}, {"text_idx": "#000008", "text": "La profesoro estas bildo de la sovetia socio, sed tia bildo estas ankau\u0306 la freneza policano, kiu ne kapablas montri siajn sentojn al la filino de la loka partiestro en alia maniero ol perfortante s\u0302in, forrabante s\u0302in kaj katenante s\u0302in je lito. S\u0302ia fianc\u0302o estas liverita el Afganio en zinka c\u0302erko, la freneza policano veturas al la flughaveno kaj portas la korpon hejmen, por meti g\u0302in en la sama lito kie s\u0302i kus\u0302as."}, {"text_idx": "#000009", "text": "Intertempe la drinkanta patrino de la policano sidas en la apuda c\u0302ambro, spektante amuzajn televidprogramojn kaj la babilantan kadavron C\u0302ernenko. La televidilo ne havas vandojn, kaj g\u0302iaj internaj\u0302oj videblas, eblas konstati, ke tie estas neniuj babilantaj amuzuloj, sed nur amaso da strangaj dratoj, lampetoj kaj alia fatraso, kiu ne estas celita por la vido. La sama forpus\u0302a implikaj\u0302o de grizaj hejtotuboj kaj fabrikaj fumtuboj dau\u0306ras ekster la fenestro. La pejzag\u0302o estas la sama, c\u0302u vidi g\u0302in el la fenestro de la freneza policano, c\u0302u el tiu de la bona profesoro."}, {"text_idx": "#000010", "text": "La medio en la filmo estas ultrarealisma \u2013 c\u0302io aspektas tiom sovetia, ke oni ekmiras, c\u0302u Sovetio vere iam estis tiel griza, degenerinta kaj deprima, kiel la elpensita urbo kun la simbola nomo Leninsk. Tamen ne memklaras, ke la filmo efektive temas nur pri Sovetio en la jaro 1984, au\u0306 c\u0302u g\u0302i vere okazas en tiu tempospaco, kiun rusa recenzinto nomis la eterna rusia nuno."}, {"text_idx": "#000011", "text": "Du gardistoj kondukas la brandofabrikiston lau\u0306 la prizona koridoro, iu volas renkonti lin, ili diras. Ili ne diras, ke li havas rendevuon kun la morto. \u201dBaldau\u0306 c\u0302io estos alia\u201d, li diras. Sonas pafo, kaj viro en nefermita blanka kuracista kitelo super sia uniformo alpas\u0302as por konstati la morton."}, {"text_idx": "#000012", "text": "PS: La filmo Gruz 200 de Aleksej Balabanov ricevis la premion de la nederlandaj kinokritikistoj c\u0302e la filmfestivalo de Roterdamo la 4-an de februaro. Pli frue g\u0302i ricevis la premion \u201dBlanka elefanto\u201d de rusiaj kinokritikistoj, kiel la plej bona filmo de la jaro 2007. En Rusio la filmo estas tre debatata, kaj tute ne ekskluzive kun pozitivaj prijug\u0302oj."}, {"text_idx": "#000013", "text": "\u041a\u043e\u043c\u043c\u0435\u0440\u0441\u0430\u043d\u0442: \u201d\u0413\u0440\u0443\u0437 200\u201d \u043d\u0435 \u0441\u043e\u0447\u043b\u0438 \u0432\u0435\u0441\u043e\u043c\u044b\u043c\neuropean-films.net: Gruz 200 (Cargo 200)"}, {"text_idx": "#000015", "text": "Dankon pro la teksto. Mi ne s\u0302atis la ideon spekti tiun filmon, kaj dau\u0306re ne volas fari tion, sed ian supraj\u0302an imagon bonas havi."}, {"text_idx": "#000016", "text": "[...] \u041a\u043d\u0438\u0438\u0306\u0432\u0438\u043b\u044f \u043d\u0430\u043f\u0438\u0441\u0430\u043b \u043f\u0440\u043e \u00ab\u0413\u0440\u0443\u0437 200\u00bb. \u042d\u0442\u043e \u0445\u043e\u0440\u043e\u0448\u043e, \u043f\u043e\u0442\u043e\u043c\u0443 \u0447\u0442\u043e \u0432 \u043c\u043e\u0435\u0308\u043c RSS-\u0430\u0433\u0440\u0435\u0433\u0430\u0442\u043e\u0440\u0435 [...]"}]